Հայ-ամերիկյան առևտրաարդյունաբերական պալատի (ՀԱԱՊ) հարգարժան նախագահ, խորհրդի անդամներ, մեծարգո հյուրեր, ուրախ եմ այսօր այստեղ լինել: Առևտրի ու տնտեսական աճի խթանման հարցերում դեսպանության համար ավելի լավ գործընկեր, քան ՀԱԱՊ-ն է, դժվար է գտնել և ես ուզում եմ շնորհակալություն հայտնել ՀԱԱՊ-ի մեր բարեկամներին Հայաստան ժամանելուց ի վեր ինձ ցուցաբերած ջերմ վերաբերմունքի և այս միջոցառումը կազմակերպելու համար: Ես ու կինս՝ Լին շատ շոյված ենք Հայաստանում մեր շրջագայությունների ընթացքում բոլորի կողմից ցուցաբերվող ջերմ ընդունելությունից և ուրախ ենք, որ մեզ ընձեռնված է ձեր գեղեցիկ երկրին ու հարուստ մշակութային ժառանգությանը ծանոթանալու հնարավորություն: Այս շաբաթ լրանում է իմ Հայաստանում գտնվելու ինն ամիսը, և այս ժամանակահատվածը ես օգտագործել եմ, որպեսզի ծանոթանամ Հայաստանին՝ լսելով հայ պաշտոնյաներին, ահել-ջահել մարդկանց, ում հանդիպել եմ երկրի տարբեր մասերում, Հայաստանի բարեկամներին՝ հայ-ամերիկյան համայնքից, և ամերիկյան գործարարներին, ինչպիսիք են ՀԱԱՊ-ի ներկայացուցիչները: Ես օգտագործեցի այս ժամանակահատվածը, որպեսզի լսեմ ու իմ սովորածի հիման վրա կարողանամ նախանշել Հայաստանում իմ՝ որպես ԱՄՆ դեսպանի, գործունեության գերակայությունները: Այսօր ուզում եմ ձեզ ներկայացնել, թե որոնք են այդ գերակա ուղղությունները և ինչ են դրանք նշանակում իմ պաշտոնավարման ժամանակահատվածում դեսպանության ծրագրերի ու հանրային երկխոսության տեսանկյունից: